## Program majstorskog ispita za zanimanje - majstor kotlar

### NN 125/1997 (21.11.1997.), Program majstorskog ispita za zanimanje - majstor kotlar

# MINISTARSTVO GOSPODARSTVA

Temeljem članka 52. stavka 2. Zakona o obrtu ("Narodne novine", br.
77/93. i 90/96.), po prethodno pribavljenom mišljenju Hrvatske obrtničke
komore, ministar gospodarstva donosi

## **PROGRAM MAJSTORSKOG ISPITA ZA ZANIMANJE - MAJSTOR KOTLAR -**

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz sljedećih ispitnih
područja:

1. Gospodarstvo i pravni propisi,

2. Osnove podučavanja naučnika.

III.

Područje gospodarstva obuhvaća sljedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, uporaba materijala i skladište, oblici racionaliziranja, uprava,
utjecaj automatizacije na organizaciju rada u obrtu;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski / rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
sheme, prethodna i naknadna kalkulacija;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća sljedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organizacija obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove (Zakon o radu),

- pravo na socijalno i privatno osiguranje, naročito pravo na zdravstveno
i mirovinsko osiguranje, pravo na osiguranje u slučaju nesreće, pravo na
osiguranje života, stvari, osiguranje od odgovornosti, starosnu mirovinu
samostalnih obrtnika,

- pravo na stvaranje imovine,

- porezni sustav,

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone,

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava,

- obrt u privredi i društvu, razvoj, izgradnja i zadaci obrtničke komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja ispitanik mora pokazati znanje iz sljedećih
područja:

1. Osnovna pitanja stručnog obrazovanja (zadaci i ciljevi obrazovanja,
ravnopravnost šansi, mobilnost i uspon, veza obrazovanja i tržišta) stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi...).

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice.

3. Suradnja obrtničkih radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mlađu generaciju, tipične
razvojne pojave i način ponašanja u mladenačkoj dobi, motivacija kao čimbenik
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teorijska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja", označena brojem 2. u rubrici
"Šifra, naziv zanimanja i stupanj stručne spreme" (Pravilnik o vezanim
i povlaštenim obrtima "Narodne novine", br. 31/95.).

VIII.

Programske cjeline stručno-teorijskog i praktičnog dijela ispita za
navedena zanimanja obuhvaćaju:

a) praktični dio ispita,

b) neophodna stručno-teorijska znanja za vješto obavljanje poslova primjerenih
obrtu.

IX.

Ispitni sadržaj za majstorski ispit za zanimanje majstor kotlar, koje
je u skladu s Pravilnikom o vezanim i povlaštenim obrtima ("Narodne novine",
br. 31/95), označeno šifrom 72211, je:

MAJSTOR KOTLAR

I. PODRUČJE RADA

- priprema materijala, alata, naprava i uređaja za izradu elemenata
i opreme,

- izrada cisterni, rezervoara i sličnih posuda,

- izrada posuda od metala za komprimirane i tekuće plinove,

- izrada radijatora i kotlova za centralno grijanje toplom vodom,

- rezanje i demontaža starih kotlova i opreme,

- postavljanje i održavanje postrojenja za proizvodnju pare.

II. SADRŽAJ ISPITA

*1. Praktični dio ispita*

Na praktičnom dijelu majstorskog ispita kandidat mora pokazati vještinu
obrade metala ručnim alatom i strojevima. Ispitanik mora pokazati samostalnost
i preciznost u radu, te organizacijske sposobnosti. Ispitanik mora zadatak
izraditi prema nacrtu precizno i kvalitetno uz primjenu mjera zaštite pri
radu i zaštite okoliša.

Praktični radovi su obuhvaćeni područjem rada majstora kotlara.

Ispitaniku se može na praktičnom dijelu majstorskog ispita zadati, da
prema projektu

- izradi dio kotla (bubanj kotla, odnosno plašt, isparivački dio, cijevni
zagrijač vode i sl.) ili posude od metala za komprimirane i tekuće plinove,

- izradi montažne metalne konstrukcije,

- obavi predmontažu ugradbenih sklopova,

- obavi demontažu i popravak oštećenih dijelova.

*2. Teorijska znanja neophodna za obavljanje poslova iz djelokruga
rada majstora kotlara*

**2.1. Materijali**

- osnovna ispitivanja tehničkih materijala (čvrstoća, tvrdoća, primjenljivost
oblika, otpornost protiv korozije),

- vrsta, struktura, sastav i fizička svojstva metala,

- čelik, legirajući elementi u čeliku,

- konstrukcijski čelik - vrste, sastav i namjena,

- specijalni čelici, vrste, sadržaj, svojstva i namjena,

- materijali upotrebljavani u gradnji kotlova, cisterni, rezervoara,
posuda od metala za komprimirane tekuće plinove,

- standardi oblika i dimenzija poluproizvoda za gradnju kotlova,

- izbor tehničkih materijala sa stajališta funkcije, obrade i montaže,

- razvrstavanje materijala za gradnju kotlova,

- izbor materijala uz korištenje standarda i tablica,

- otpad tehničkih materijala i zaštita okoline.

**2.2. Alati i strojevi**

**-** određivanje alata za obradu (optimaliziranje izbora alata za
obradu elemenata i montažu),

- uporaba standardnog alata (oznake standarda i oznake s kojima se osigurava
pravilna upotreba izabranog alata,

- konvencionalni strojevi posebne namjene,

- numerički (brojčano) upravljani strojevi,

- održavanje alata, strojeva i uređaja,

- strojevi za zavarivanje i rezanje,

- čuvanje i tekuće održavanje alata, strojeva i uređaja,

- zaštitne mjere pri radu s pojedinim strojevima i uređajima.

Ispitanik mora pokazati vještine u rukovanju, podešavanju alata, strojeva
i uređaja.

**2.3. Radna dokumentacija i konstrukcije**

- vrste nacrta i njihovo čitanje,

- prikaz pojedinih sekcija ili njihovih konstruktivnih detalja crtežom,

- vrste kotlovskih konstrukcija,

- osnovna načela povezivanja osnovnih elemenata uređaja za proizvodnju
pare, tople i vrele vode,

- uporaba standarda pri različitim konstrukcijama,

- pogonske i konstruktivne značajke i veličine o kojima ovisi iskoristivost,

- postupci pri montaži i demontaži uređaja za proizvodnju pare, tople
i vrele vode te konstrukcija,

- konstruktivna i kemijska zaštita,

- standardi i propisi,

- norme, standardi i propisi za proizvodnju pare.

**2.4. Organizacija i obračun radova**

- radna, tehnološka i planska dokumentacija,

- sustavi označivanja radne dokumentacije,

- obračun količina,

- normiranje i analiza cijena,

- obračun radova,

- priprema i organizacija radova.

Klasa: 311-01/97-01/1371
Urbroj: 526-08/97-01
Zagreb, 30. listopada 1997.

Ministar
**mr. Nenad Porges,** v. r.

Ostalo, NN 125/1997-1827